30. januar 2021

Som tilgrænsende nabo til arealet, hvor multihallen ønskes placeret, vil jeg gerne give mit besyv med.

Jeg synes at det er en god idé med sådan en hal, så børn og unge mennesker kan mødes og udøve deres sport.

Men! Placeringen er helt forkert.

Jeg har boet her siden foråret 1966 og har fulgt udviklingen i Stavtrup. I 1966 boede der ca. 150 mennesker i Stavtrup. Nu er der omkring 7.000. Hvis den udvikling fortsætter, vil det ikke vare længe, inden der opstår behov for en svømmehal og flere baner til udendørsaktiviteter! Hvor skal disse idrætsfaciliteter være? Jeg kan ikke se, at der er plads til dem nogen steder.

En anden betænkelighed ved hallens placering på nabogrunden, er manglede P-pladser. Hvis det bliver virkelighed, med de ønsker man har, om afholdelse af store idrætsstævner, så kan jeg godt frygte, at der vil blive parkeringskaos på Mondrupsvej. Vejen er udlagt i 6 alens bredde (3,77 meter), så der er ingen P-mulighed på selve vejen og jeg vil nødig have min indkørsel spærret af fremmede P-gæster.

Jeg vil anbefale, at man hurtigst muligt får opkøbt et areal til idrætsformål vest for parcelhusbebyggelsen mellem Ormslevvej og motorvejen. Det er jo der udviklingen i Stavtrup vil komme til at foregå og så er idrætsanlæggene centralt placeret i forhold til bebyggelsen.

Venlig hilsen

Jørgen Risager